1 येशू परमेश्वरला मन्दिरग्याम थोन्सी फेप्बान लबा धुइरी चेलागदे न्हङला गिकसे "गुरु स्हीगो, चुरी गाते घ्रेन घ्रेन युङबासे स्होबा गाते जेबा दिमगदे" भिसी भिमा, 2 येशूसे थेदा "चु घ्रेन दिमगदेला युङबा गिकनोन बाँकी आचिना जम्मान फुप्ला" भिसी सुङ्जी।
5 येशूसे थेनीगदेदा चुह्रङ् भिसी सुङ्जी, "एनीगदे होशियार तउ। खालैसे एनीगदेदा झुक्याब थालगै। 6 तिग्दा भिसम ल्हानान म्हिगदे ङाला मिन किन्सी 'ङानोन थार्बा पिन्बा ख्रीष्ट हिन्ना' भिसी खला। ओच्छे ल्हानान म्हिदा झुक्याब लला। 7 एनीगदेसे लडाइदेन लडाइला हल्लागदे थेःला। तसैनोन एनीगदे थालोङ्गो, तिग्दा भिसम चु तनोन तोःबा हिन्ना। तर थेनोन धुइरी चा चु जम्बुलिङ नाश आत। 8 तिग्दा भिसम म्हि य्हुलला बिरोधरी म्हि य्हुलनोन ओच्छे य्हुल्साला बिरोधरी य्हुल्सा रेःला। खानङदमान सङगुल निला ओच्छे अनिकाल तला। चु चा कोला न्हसेला म्रिङम्हेमेदा कोला न्हबा धुइरी स्हु खबारी छ्याइबा दुख ह्रङ्बान दुख तबारी छ्याइबा हिन्ना।
14 "परमेश्वरला मन्दिरला चोखो ग्लारी नइबा खबा स्हे म्राङ्ला।" चुला अर्थ चा पढब लबा म्हिसे घोगै। "थे धुइरी यहूदिया अञ्चलरी मुबा म्हिगदे गङरीक्यार यार्गै।* दानि ९ः२७; ११ः३१; १२ः११ 15 ओच्छे तलाथोरी मुबा म्हिगदे ह्राङला सामान किन्बारी मार फाप्सी दिम न्हङरी थावाङ्गो।* लूका १७ः३१ 16 बु वारीरी मुबागदे ह्राङला घ किन्बारी दोःसी दिमरी थानिउ। 17 थे धुइरी जिउ न्हीला म्रिङम्हेमेदेन कोलादा ङ्हे ख्वाबा आमागदेदा झन गाते ल्हानान दुख तला! 18 चु ताम खङ्बा लारी आतगै भिसी प्रार्थना लउ। 19 तिग्दा भिसम थे धुइरी तबा घ्रेन दुख परमेश्वरसे चु जम्बुलिङ स्होमाहेन्से दान्देधोना तबा आरे ओच्छे लिच्छाएनोन खाइमै तसेला आरे।* दानि १२ः१; उन्बा ७ः१४ 20 चुदे परमेश्वरसे थे धुइ तुन्ना आलबा हिन्सम खालै म्हिसेन थार्बा आयाङ्सेला मुबा। तर ह्राङसे धम्बा म्हिगदेला लागिरी परमेश्वरसे थे धुइ तुन्ना लबा मुला।
21 "थे धुइरी खालैसे एनीगदेदा 'च्यागो, थार्बा पिन्बा ख्रीष्ट चुरी मुला,' अथवा 'थेरी मुला,' भिजी भिसम एनीगदेसे थेनीगदेला ताम पत्याब थाचउ। 22 तिग्दा भिसम फट्टा ख्रीष्टगदेदेन फट्टा अगमवक्तागदे थोन्ना। ओच्छे थेनीगदेसे खम्तेधोना परमेश्वरसे धम्बा म्हिगदेदा झुक्याब लबाला लागिरी उदेकला चिनुगदेदेन उदेकला गेगदे लसी उन्ना। 23 तर एनीगदे चा होशियार लसी चिउ। ङाइ एनीगदेदा जम्मान ताम ङाच्छाहेन्सेन पाङ्सी पिन्बा मुला।
28 येशूसे थेनीगदेदा दोःसी चुह्रङ् भिसी सुङ्जी, "एनीगदेसे अञ्जीरला दोङदा च्यासी थेग्याम तिगै ताम लोप्गो। थेला हाँगागदेरी भा भुमैछ्याम छेप्बा छबा ला वाङ्जी भिसी एनीगदेसे था याङ्मुला। 29 थेह्रङ् लसीन ङाइ पाङ्बा तामगदे तबा म्राङ्माहेन्से परमेश्वरसे पुइखबा म्हि खबा धिन खसी जिन्जी भिबा ताम एनीगदेसे था याङ्गो। 30 च्यागो, एनीगदेसे ङाला ताम ङ्यान्गो, चु जम्मान ताम पूरा आततेधोना दान्देला म्हिगदे आसि। 31 मुदेन जम्बुलिङ म्हासी निसैनोन ङाला बचन खाइमै आम्हा।
32 "थे दुखला धिनदेन धुइ खाइमा खला भिसी स्वर्गदूतदाएनोन था आरे ओच्छे ङा परमेश्वरला झादाएनोन था आरे। थे ताम परमेश्वर आबादा जे था मुला। 33 थेतबासेलमा एनीगदे होशियार तसी छोर्सी चिउ। ओच्छे प्रार्थना लउ, तिग्दा भिसम थे धुइ खाइमा खला भिसी एनीगदेदा था आरे।
